Mistä on kyse? Ruotsissa maakäräjät vastaavat terveyden- ja sairaanhoidon kustannuksista.

Tukholman läänissä sairaanhoitoa alettiin yksityistää vuonna 2008.

Yksityisen hoidonantajan on saatava maakäräjiltä auktorisointi. Sen jälkeen ne solmivat sopimuksen hoidon hinnasta.

Tukholman maakäräjien hoitokulut ovat kaikkiaan 65 miljardia kruunua vuodessa eli noin seitsemän miljardia euroa.

Yksityisen hoidon osuus tästä on noin 17 prosenttia (11 miljardia kruunua).

Tukholmassa potilaat voivat valita julkisen tai yksityisen palveluntarjoajan väliltä 34 eri sairaanhoidon alalla, johon kuuluu myös erikoissairaanhoitoa.

Tukholman läänissä asuu reilut kaksi miljoonaa ihmistä.

"Sote-uudistus" maksoi Tukholman maakäräjille ainakin 1,1 miljardia kruunua vuonna 2014, osoittaa sanomalehti Svenska Dagbladetin (siirryt toiseen palveluun) tekemä selvitys. Euroissa summa vastaa noin 120 miljoonaa.

Lehden mukaan sairaanhoidon kustannukset ovat kasvaneet rajusti niillä aloilla, jotka on vapautettu yksityiselle kilpailulle. Se koskee noin kuudetta osaa Tukholman läänin sairaanhoidosta.

Vapautetuilla aloilla kustannukset ovat nousseet jopa 50–100 prosenttia vuodessa, kun julkisen sairaanhoidon piirissä pysyneillä aloilla kustannusnousu on keskimäärin 4,1 prosenttia, kertoo SvD.

Poliitikot täysin eri mieltä

Tukholman maakäräjäpoliitikkojen mielipiteet sikäläisestä sote-uudistuksesta vaihtelevat rajusti. Hoidon yksityistäminen on ollut porvaripuolueiden projekti, ja sairaanhoidosta vastaava liberaalien aluepoliitikko on sitä mieltä, että uudistus on toiminut hyvin.

– Olemme lyhentäneet jonoja monilla aloilla, ja tehneet näkyviksi tarpeita, jotka aiemmin olivat näkymättömiä. Aiomme vapauttaa jatkossa urologian, geriatrian laitoshoidon ja koeputkihedelmöitykset, sanoo maakäräjäneuvos Anna Starbrink liberaaleista SvD:lle.

Oppositioon kuuluva sosiaalidemokraattien maakäräjäneuvos puolestaan vaatii hoidon yksityistämisen lopettamista ja uudistusten vaikutusten analysointia. Hänen mielestään sairaanhoidon saatavuus on lisääntynyt ja jonot lyhentyneet vain poikkeustapauksissa.

– Käynnissä on massiivinen hoidon yksityistäminen. Lähes kuudesosa hoidosta on tämän kokeilun kohteena, ja se tehdään täysin ilman lääketieteellistä tai taloudellista tarkastelua, sanoo maakäräjäneuvos Erika Ullberg.

Korjattu 10. toukokuuta kello 19.25. 1,1 miljardia kruunua on noin 120 miljoonaa euroa.